《尹绿坡见寄耕云寮诗有窗留晓月描闲影涧泻春泉浴柳阴之句故次韵拜贶》
元代·尹廷高

家住翠微深复深，了无尘事只闲吟。竹篱茅舍山林志，纸帐梅闲道义心。

日和陶诗酬野兴，时披周易坐松阴。约君对卧烟云外，细听山泉漱玉琴。

作者简介：廷高，字仲明，别号六峰，遂昌人。其父竹坡，当宋季以能诗称。仲明遭乱转徙，宋亡二十年，始归故乡。尝掌教于永嘉，秩满至京，谢病归。所著有《玉井樵唱正续稿》。自题其卷首云：「先君登癸丑奉常第，宦游湖海，作诗凡千馀首。丙子，家燬于寇，遗编散落，无一存者。仅忆《秋日寄僧》一联曰：『白蘋影蘸无痕水，黄菊香催未了诗。』先业无传，雅道几废，不肖孤之罪也。」观此，则仲明诗学，有自来矣。